Виктор Корчной

Виктор Корчной (орос. Ви́ктор Льво́вич Корчно́й, франц. Viktor Lvovitch Kortchnoï; 1931 оны 3-р сарын 23-нд ЗХУ-ын Ленинград хотод төрж, 2016 оны 6-р сарын 6-нд Швейцарын Волен хотод нас барсан) — Зөвлөлтийн болон Швейцарын шатарчин, 1956 оны их мастер бөгөөд 1960-аад оны эхэн үеэс дэлхийн аварга цолын төлөөх өрсөлдөгч байсан. 1978, 1981 оны шатрын дэлхийн аварга шалгаруулах тэмцээнд оролцож байжээ. ЗХУ-ын дөрвөн удаагийн аварга (1960, 1962, 1964, 1970). 

 Намтар 
Виктор Львович Корчной 1931 оны 3-р сарын 23-нд Ленинград хотод польш-еврей гаралтай гэр бүлд төржээ. Түүний эцэг Лев Меркурьевич Корчной (1910-1941) Мелитополь хотын уугуул, Ленинградын Хөргөлтийн үйлдвэрийн дээд сургуулийг дүүргэж, нарийн боовны үйлдвэрт ажиллаж байжээ. Түүний эх Ленинградын консерваторийн төгсөгч, төгөлдөр хуурч Зельда Гершевна Азбел (1909-1975) Украины Борисполь хотын уугуул. Түүний эхийн талын өвөг эцэг Герш Залманович Азбел (1872-1932) нь еврей зохиолч байжээ. Виктор Корчнойг төрсний дараа удалгүй эцэг эх нь салсан бөгөөд тэрээр эхтэйгээ, дараа нь 1935 оноос эцэг болон хойд эх Роза Абрамовна Фридман нартай хамт амьдарч байжээ. Тэрээр өсвөр насандаа Ленинградын бүслэлтийг даван гарсан байна. Корчнойн эцэг нь бүслэлтийн эхний өдрүүдээс ардын цэрэгт дайчин байгаад 1941 оны 11-р сард сураггүй болсон бөгөөд тэрээр хойд эхийнхээ гар дээр өссөн байна.

Виктор Корчной бага наснаасаа онцгой авьяас чадвараараа ялгардаггүй байсан ч тууштай, тэвчээртэй нэгэн байж амжилтад хүрсэн юм. Корчнойн анхны тэмцээн 1942 оны 1-р сарын 10-нд Ленинград хотод бөмбөгнөөс хоргодох байранд болсон - энэ бол түүний шатрын амжилтад хүрэх анхны тоглолт байжээ. 1944 онд 13 настайдаа Пионерын ордны уран зохиол, хөгжим, шатрын дугуйланд суралцаж эхэлсэн. Уран зохиолын дугуйланд хэл ярианы согогийн улмаас тохиромжгүй байсан ч яруу найрагт дурладаг байсан юм. Шатрын дугуйланд тэрээр өөрийгөө чадварлаг, хурдацтай хөгжиж буй тоглогч гэдгээ харуулсан: 1945 онд нэгдүгээр зэрэглэл авч, 1947 онд сургуулийн сурагчдын дунд ЗХУ-ын аварга болсон юм. Ленинградын их сургуулийн түүхийн тэнхимд 150 рублийн тэтгэлэгтэй 1947 онд дунд сургуулиа төгсөөд элсэн орсон. 1956 онд 25 настайдаа Шатрын их мастер цол хүртэж, 1960 онд ЗХУ-ын аварга шалгаруулах тэмцээнд анх удаа түрүүлсэн байна. В.Корчной 10 жилийн хугацаанд 1960, 1962, 1964, 1970 онуудад 4 удаа ЗХУ-ын шатрын аварга болж байжээ. 
В.Корчной өөрийнх нь хэлснээр 1966 онд Германд болсон тэмцээний үеэр түүнд ЗХУ-д буцаж очихгүй үлдэх санал анх тавьсан боловч тэр үед уг саналаас татгалзсан гэдэг юм. Сүүлд 1976 оны зун Амстердамд болсон тэмцээний дараа ЗХУ руу буцаж ирэхээс татгалзаж Швейцарт байнга оршин сууж байгаад 1994 онд Швейцарын иргэншил хүлээн авч, тус улсын төлөө олон улсын тэмцээнд оролцох болсон. Швейцарын багийн бүрэлдэхүүнд тэрээр шатрын олимпиадад 10 удаа оролцсон. Виктор Корчнойн оролцсон Швейцарын багийн хамгийн өндөр амжилт нь 6-р байр юм. 1978 оны 12-р сарын 28-нд түүнийг ЗХУ-ын эрх баригчид харьяатаасаа хассан байна. 

 Шатар тоглох арга барил 
Виктор Корчной өөрийгөө ямар ч онцгой авьяастай гэж боддоггүй гэж үргэлж хэлдэг байсан бөгөөд түүний бүх амжилт, тэр дундаа шатрын амжилтууд нь тууштай, тэвчээртэй зан чанартай холбоотой гэжээ. В.Корчнойн тоглолтыг маш нарийн нүүдэлтэй, шаргуу дүн шинжилгээ хийдэг гэж тодорхойлдог байсан бөгөөд үүний үр дүн нь ихэвчлэн мэдэгдэж буй өөрчлөлтүүдийн цоо шинэ өвөрмөц үргэлжлэл эсвэл онолын хувьд эргэлзээтэй эсвэл бүр муу гэж хүлээн зөвшөөрөгдсөн өөрчлөлтүүдийн "нөхөн сэргээлт" байв. Үүний зэрэгцээ, шинэ үргэлжлэл нь хэд хэдэн нүүдлийн техникийн дүн шинжилгээгээр хязгаарлагдахгүй, харин энэ төрлийн тоглоомуудад зориулсан тоглоомын шинэ үзэл баримтлалыг бий болгодог байжээ.

Виктор Корчной өрсөлдөгчдөө материаллаг давуу байдал (жишээлбэл хүүгээ өгөх) үүсгэж, довтолгоог няцаах, хамгаалалтыг хэрэгжүүлэхэд ухамсартайгаар бэлэн байдаг "сөрөг довтолгоо"-ны шатарчин гэдгээрээ алдартай.

Ангилал:Оросын шатарчин
Ангилал:Швейцарын шатарчин
Ангилал:ЗХУ-ын шатрын аварга
Ангилал:Шатрын их мастер
Ангилал:Санкт-Петербургийн хүн
Ангилал:1931 онд төрсөн
Ангилал:2016 онд өнгөрсөн